OBH 5381/1996.
Az állampolgári jogok országgyűlési biztosa általános helyettesének jelentése
Ügyintéző: dr. Mizerák Judit

Az eljárás megindítása

A panaszos az állampolgári jogok országgyűlési biztosához intézett beadványában Debrecen Megyei Jogú Város Közgyűlésének a fizető és kizárólagos igénybevételű várakozóhelyek használatának szabályozásáról szóló rendeletét kifogásolta.

Az ügyben annak megállapítására indult vizsgálat, hogy a vonatkozó rendelet sérti-e az Alkotmányban deklarált jogegyenlőség elvét.

A vizsgálat megindításával egyidejűleg tájékoztatás céljából megkerestem Debrecen Megyei Jogú Város polgármesterét és a Hajdú-Bihar Megyei Közigazgatási Hivatal vezetőjét.

A megállapított tényállás

Debrecen Megyei Jogú Város Közgyűlése rendeletet alkotott a fizető és kizárólagos igénybevételű várakozóhelyek használatának szabályozásáról (továbbiakban Rendelet), amelynek mellékletében parkolási övezeteket állapított meg. A fizető és kizárólagos igénybevételű várakozóhelyek használati díjait az egyes övezetekben eltérően állapította meg.

A panaszos az egyes számú övezetben lévő utcában lakik és állandó lakosként kedvezményes bérletre jogosult, amelynek összege a teljes árú éves bérlet (18.750 forint) ötven százaléka. A panaszos álláspontja szerint a szabályozás e formája sérti a jogegyenlőség elvét, mert a díj ellenében a rendelet semmilyen ellentételezésről nem beszél, a parkolót nem őrzik, az ott lakók további kedvezményben (adó, bérleti díj kedvezmény) nem részesülnek annak fejében, hogy parkolásuk korábbi ingyenessége helyett fizető parkolást kényszerülnek igénybe venni.

Megkeresésemre a Hajdú-Bihar Megyei Közigazgatási Hivatal vezetője arról tájékoztatott, hogy a Rendelet panaszos által kifogásolt rendelkezéseit ismételten felülvizsgálta és álláspontja szerint az nem törvénysértő.

Az ügy jogszabályi háttere

A helyi önkormányzatokról szóló 1990. évi LXV. törvény 8. § (1) bekezdése szerint "A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése."

A 16. § (1) bekezdése kimondja "A képviselő-testület a törvény által nem szabályozott helyi társadalmi viszonyok rendezésére, továbbá törvény felhatalmazása alapján, annak végrehajtására önkormányzati rendeletet alkot."

Debrecen Megyei Jogú Város Közgyűlésének a fizető és kizárólagos igénybevételű várakozóhelyek használatának szabályozásáról szóló 20/1993.(V.24.)Kr. sz. rendeletének vonatkozó szabályai a következők.
3. § (3) bekezdése szerint "A fizető várakozóhely munkanapokon 5-18 óra, szombaton 5-14 óra között működtethető."
8. § (2) bekezdése szerint "A bejelentett állandó lakcím szerinti vagy szomszédos lakóépület előtti, illetve a saját lakóépülettől számított 25 méteren belül lévő fizető parkolókat a magánszemélyek díjkedvezménnyel korlátlan ideig használhatják az érvényes forgalmi engedéllyel rendelkező, üzemképes, saját tulajdonú vagy üzemeltetésű egy darab személygépkocsijuk tárolására."
(3) "A (2) bekezdés szerinti díjkedvezményes bérlet ára a teljes árú bérlet árának 50%-a."

Az érintett Alkotmányos jog

A Magyar Köztársaság Alkotmányának 2. § (2) bekezdése kimondja, hogy "A Magyar Köztársaság független, demokratikus jogállam."
13. § (1) bekezdés "A Magyar Köztársaság biztosítja a tulajdonhoz való jogot."
44/A. § (2) bekezdés "A helyi képviselőtestület a feladatkörében rendeletet alkothat, amely nem lehet ellentétes a magasabb szintű jogszabállyal."
70/A. § (1) "A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül.
(2) Az embereknek az (1) bekezdés szerinti bármilyen hátrányos megkülönböztetését a törvény szigorúan bünteti.
(3) A Magyar Köztársaság a jogegyenlőség megvalósulását az esélyegyenlőtlenségek kiküszöbölését célzó intézkedésekkel is segíti."

A vizsgálat megállapításai

Debrecen Megyei Jogú Város Közgyűlése a helyi önkormányzatokról szóló törvényben kapott felhatalmazás alapján alkotta meg a fizető és kizárólagos igénybevételű várakozóhelyek használatának rendjéről szóló rendeletét.
A városi közutak, közterületek a helyi önkormányzatok tulajdonában vannak, az azok fenntartásával, kezelésével járó költségek is a már hivatkozásul megjelölt törvény szerint az önkormányzatot terhelik. A fenntartással járó költségek ellentételezéseként szed az önkormányzat a közterülethasználatért - mert a gépkocsival való parkolás is egy speciális közterülethasználatnak minősül - közterülethasználati illetve parkolási díjat. 

Az Alkotmánybíróság 49/1995.(VI.30.) AB határozatában azonban rámutatott arra, hogy "Az önkormányzati testületnek viszonylag széles körű mérlegelési jogköre van a tekintetben, hogy mely tevékenységi formákhoz írja elő közterülethasználati engedély beszerzését. Ez a mérlegelési jogkör azonban nem korlátlan. A jogalkotói felhatalmazással való visszaélésnek minősül ugyanis, ha a rendelet a közterület megszokott, mindennapi, másokat nem korlátozó használatát is engedélybeszerzési kötelezettség körébe vonja." 

A parkolás céljára történő igénybevétel esetén történő fizetési kötelezettség előírása a fentiek alapján álláspontom szerint nem minősül a jogalkotói felhatalmazással való visszaélésnek, az azonban már igen, hogy azok a lakosok, akik az önkormányzati rendeletben megjelölt fizető övezetben laknak, ha kedvezményesen is, de kényszerűen közterülethasználati díjat kötelesek fizetni az alapján, hogy állandó lakosok és gépkocsijuk van, amelyet biztonságosan csak a lakóhelyük közelében tárolhatnak.

A közterület igénybevétele és az igénybevétel által megalapozott fizetési kötelezettség ugyanis ebben az esetben nem önkéntes, hanem kényszerű dolog, amely álláspontom szerint ellenkezik az intézmény egyik lényeges elemével, a közterülethasználat alkalmi, önkéntes  igénybevételének lehetőségével.

Mindezek mellett a gépjárműadóról szóló törvény - amelynek célja a települési önkormányzatok bevételeinek gyarapítása, valamint a közúthálózat karbantartásához és fejlesztéséhez szükséges források bővítésére szolgáló anyagi eszközök kiegészítése - alapján a települési önkormányzat a belföldi gépjárművek után beszedett adóból a törvényben meghatározott alsó adótétellel számított összeg 50%-ára jogosult. A panaszos tehát  a gépkocsitartás és használat miatt adójának egy részével helyi szinten is hozzájárul a közterhek viseléséhez, az önkormányzatot terhelő út, -hídépítési, fenntartási, környzetvédelemi, közlekedésszervezési és igazgatási költségekhez, indokolt tehát a közterületet kényszerű módon igénybe vevő gépkocsi tulajdonos számára díjkedvezményt biztosítani vagy számára egyéb szolgáltatást (pl. őrzött parkoló létesítése) is biztosítani.

Mindezek alapján megállapítottam, hogy a szabályozás azon módja, amely a fizetési övezetben lakó és gépkocsival rendelkező személyek számára parkolás esetén ha kedvezményt nyújt is, de egyértelműen fizetési kötelezettséget állapít meg, a fent megjelölt alkotmányos jogokkal összefüggésben alkotmányos visszásságot idéz elő. 

A sérelem orvoslása érdekében ajánlásban kérem fel Debrecen Megyei Jogú Városának Polgármesterét, hogy Debrecen Megyei Jogú Város Közgyűlésének a fizető és kizárólagos igénybevételű várakozóhelyek használatának szabályozásáról szóló 20/1993.(V.24.)Kr. sz. rendeletének azon módosítását, amely a fizető övezetben állandó lakcímmel és gépkocsival rendelkező lakosok számára ingyenesen biztosítja a parkolás lehetőségét, a soron következő közgyűlési ülésen terjessze a testület elé.

Budapest, 1998. december 8.

Dr. Polt Péter